CELEX: 52008PC0535
Language: el
Date: 2008-09-05
Title: Πρόταση οδηγία του Ευρωπαϊκού Κοινοβουλίου και του Συμβουλίου σχετικά με τα μηχανήματα για την εφαρμογή φυτοφαρμάκων και την τροποποίηση της οδηγίας 2006/42/EK, της 17ης Μαΐου 2006, σχετικά με τα μηχανήματα

Σημαντική ανακοίνωση νομικού περιεχομένου

|

52008PC0535

Πρόταση οδηγία του Ευρωπαϊκού Κοινοβουλίου και του Συμβουλίου σχετικά με τα μηχανήματα για την εφαρμογή φυτοφαρμάκων και την τροποποίηση της οδηγίας 2006/42/EK, της 17ης Μαΐου 2006, σχετικά με τα μηχανήματα  /* COM/2008/0535 τελικό - COD 2008/0172 */  

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 5.9.2008COM(2008) 535 τελικό2008/0172 (COD)ΠρότασηΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥσχετικά με τα μηχανήματα για την εφαρμογή φυτοφαρμάκων και την τροποποίηση της οδηγίας 2006/42/EK, της 17ης Μαΐου 2006, σχετικά με τα μηχανήματα(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗ1. Πλαίσιο της πρότασης |110 | Αιτιολόγηση και στόχοι της πρότασης Με την απόφαση για τη θέσπιση του 6ου κοινοτικού προγράμματος δράσης για το περιβάλλον[1] το Ευρωπαϊκό Κοινοβούλιο και το Συμβούλιο αναγνώρισαν ότι οι επιπτώσεις των φυτοφαρμάκων στην ανθρώπινη υγεία και στο περιβάλλον πρέπει να μειωθούν ακόμη περισσότερο. Σε πρώτη φάση, ο στόχος αφορά τα φυτοπροστατευτικά προϊόντα. Ο στόχος είναι να επιτευχθεί πιο αειφόρος χρήση των φυτοφαρμάκων και ταυτόχρονα να περιοριστούν οι κίνδυνοι για την ανθρώπινη υγεία και το περιβάλλον που προκύπτουν από τη χρήση των φυτοφαρμάκων, εξασφαλίζοντας την αναγκαία προστασία των καλλιεργειών. Η προσέγγιση που περιγράφεται για τον προαναφερόμενο στόχο περιλαμβάνει την πλήρη εφαρμογή και την κατάλληλη αναθεώρηση του σχετικού νομικού πλαισίου, καθώς και την ανάπτυξη μιας θεματικής στρατηγικής για την αειφόρο χρήση των φυτοφαρμάκων. Στη συνέχεια, η Ευρωπαϊκή Επιτροπή ενέκρινε τη στρατηγική (στο εξής «η θεματική στρατηγική»)[2] και παρουσίασε πρόταση οδηγίας του Ευρωπαϊκού Κοινοβουλίου και του Συμβουλίου για τον καθορισμό πλαισίου κοινοτικής δράσης με σκοπό να ρυθμιστούν οι κύριες νομοθετικές πτυχές της εφαρμογής του (στο εξής «η οδηγία-πλαίσιο»)[3]. Η θεματική στρατηγική ορίζει πέντε κύριους στόχους: ελαχιστοποίηση των κινδύνων για την υγεία και το περιβάλλον από τη χρήση φυτοφαρμάκων· βελτίωση του ελέγχου της χρήσης και της διανομής φυτοφαρμάκων· υποκατάσταση των πιο επικίνδυνων φυτοφαρμάκων από ασφαλέστερα εναλλακτικά φυτοφάρμακα· ενθάρρυνση καλλιεργειών χαμηλών εισροών ή καλλιεργειών χωρίς χρήση φυτοφαρμάκων· καθιέρωση ενός διαφανούς συστήματος για υποβολή εκθέσεων και παρακολούθηση της προόδου. Όσον αφορά το στόχο που αναφέρεται πρώτος στον κατάλογο και συγκεκριμένα τον εξοπλισμό εφαρμογής φυτοφαρμάκων, η προτεινόμενη οδηγία-πλαίσιο θεσπίζει απαιτήσεις βάσει των οποίων τα κράτη μέλη πρέπει να δημιουργήσουν ένα σύστημα για την τακτική συντήρηση και επιθεώρηση του χρησιμοποιούμενου εξοπλισμού. Εντούτοις, για τη συμπλήρωση των νομοθετικών μέτρων σχετικά με τον εξοπλισμό πρέπει να θεσπιστούν συμπληρωματικά μέτρα, προκειμένου να καθοριστούν οι απαιτήσεις περιβαλλοντικής προστασίας τις οποίες πρέπει να πληροί ο νέος εξοπλισμός εφαρμογής φυτοφαρμάκων πριν διατεθεί στην αγορά και τεθεί σε λειτουργία. Στη θεματική στρατηγική της και στο προοίμιο, καθώς και στην αιτιολογική έκθεση της προτεινόμενης οδηγίας-πλαισίου, η Επιτροπή αναλαμβάνει τη δέσμευση να θεσπίσει, με ξεχωριστή πρόταση, τις αναγκαίες απαιτήσεις περιβαλλοντικής προστασίας σχετικά με το νέο εξοπλισμό εφαρμογής φυτοφαρμάκων. Για το σκοπό αυτόν, η Επιτροπή παρουσιάζει σήμερα πρόταση οδηγίας για την τροποποίηση της οδηγίας 2006/42/EΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα (στο εξής «η οδηγία για τα μηχανήματα»)[4]. |120 | Γενικό πλαίσιο Ο ορθός σχεδιασμός και η ορθή κατασκευή και συντήρηση των μηχανημάτων εφαρμογής φυτοφαρμάκων διαδραματίζουν σημαντικό ρόλο στη μείωση των επιπτώσεων των φυτοφαρμάκων στην ανθρώπινη υγεία, ιδίως στην υγεία των χειριστών των μηχανημάτων, και στο περιβάλλον. Στόχος της πρότασης είναι να εξασφαλίζεται ότι τα νέα μηχανήματα εφαρμογής φυτοφαρμάκων δεν θέτουν σε άσκοπο κίνδυνο το περιβάλλον. Για να επιτευχθεί αυτός ο στόχος, η πρόταση θεσπίζει πρόσθετες βασικές περιβαλλοντικές απαιτήσεις τις οποίες πρέπει να πληρούν τα νέα μηχανήματα εφαρμογής φυτοφαρμάκων πριν διατεθούν στην αγορά και/ή αρχίσουν να χρησιμοποιούνται στο εσωτερικό της Κοινότητας. Η εναρμόνιση των απαιτήσεων για τα εν λόγω μηχανήματα αποτελεί προϋπόθεση για την εξασφάλιση υψηλού επιπέδου προστασίας και την παράλληλη εξασφάλιση της ελεύθερης κυκλοφορίας των προϊόντων αυτών στην Κοινότητα. |130 | Υφιστάμενες ρυθμίσεις στον τομέα που καλύπτει η πρόταση Η οδηγία 98/37/ΕΚ για τα μηχανήματα θεσπίζει τις βασικές απαιτήσεις υγείας και ασφάλειας τις οποίες πρέπει να πληρούν τα μηχανήματα που διατίθενται στην κοινοτική αγορά προκειμένου αυτά να κυκλοφορούν ελεύθερα στο εσωτερικό της Κοινότητας· θεσπίζει, επίσης, τις απαιτούμενες διαδικασίες για την αξιολόγηση της συμμόρφωσης με αυτές τις απαιτήσεις. Η οδηγία 98/37/ΕΚ θα καταργηθεί με την οδηγία 2006/42/ΕΚ, η οποία θα εφαρμόζεται από την 29η Δεκεμβρίου 2009. Η οδηγία για τα μηχανήματα εφαρμόζεται στα μηχανήματα εφαρμογής φυτοφαρμάκων όσον αφορά την προστασία της υγείας και της ασφάλειας των χρηστών των εν λόγω μηχανημάτων και των λοιπών προσώπων που εκτίθενται σε κινδύνους λόγω της λειτουργίας των μηχανημάτων αυτών. Επί του παρόντος, η οδηγία για τα μηχανήματα δεν περιλαμβάνει απαιτήσεις περιβαλλοντικής προστασίας. Εντούτοις, αρκετά κράτη μέλη έχουν θεσπίσει εθνικές διατάξεις που προβλέπουν απαιτήσεις περιβαλλοντικής προστασίας για τον εξοπλισμό εφαρμογής φυτοφαρμάκων. Επιπροσθέτως, στον τομέα αυτόν έχουν εγκριθεί τρία ευρωπαϊκά πρότυπα. |140 | Συνέπεια με τις λοιπές πολιτικές και τους λοιπούς στόχους της Ένωσης Η πρόταση συμμορφώνεται πλήρως με τους στόχους και τους σκοπούς του Έκτου Κοινοτικού Προγράμματος Δράσης για το Περιβάλλον, της Στρατηγικής της Ευρωπαϊκής Ένωσης για την Αειφόρο Ανάπτυξη, της Στρατηγικής της Λισαβόνας και της Θεματικής Στρατηγικής για την Αειφόρο Χρήση των Φυτοφαρμάκων. Η πρόταση συμβάλλει και σε άλλες πολιτικές όπως, συγκεκριμένα, στη βελτίωση της προστασίας της υγείας και της ασφάλειας των εργαζομένων και των καταναλωτών. Η πρόταση συνάδει επίσης με τη διοργανική συμφωνία για τη βελτίωση της νομοθεσίας. |2. Διαβουλεύσεις με τα ενδιαφερόμενα μέρη και εκτιμηση των επιπτωσεων |Διαβουλεύσεις με τα ενδιαφερόμενα μέρη |211 | Μέθοδοι διαβούλευσης, κύριοι στοχοθετημένοι κλάδοι και γενικά χαρακτηριστικά των συνομιλητών Για να δοθεί σε όλα τα σχετικά ενδιαφερόμενα μέρη η δυνατότητα συνεισφοράς στην ανάπτυξη της Θεματικής Στρατηγικής, η Επιτροπή οργάνωσε εκτενή διαδικασία διαβούλευσης με συμμετοχή των ευρωπαϊκών θεσμικών οργάνων, των κρατών μελών και άλλων ενδιαφερόμενων μερών. Η διαδικασία αυτή περιλάμβανε τέσσερις γύρους διαβουλεύσεων και οι ελάχιστες προδιαγραφές διαβούλευσης τηρήθηκαν κατά γράμμα. Τον Ιούλιο του 2002 η Επιτροπή εξέδωσε ανακοίνωση με τίτλο «Θεματική στρατηγική για την αειφόρο χρήση των φυτοφαρμάκων»[5], στην οποία παρουσιαζόταν ένας κατάλογος δυνητικών μέτρων για την επίτευξη των ειδικών στόχων της Θεματικής Στρατηγικής. Η ανακοίνωση υποβλήθηκε στο Ευρωπαϊκό Κοινοβούλιο, στο Συμβούλιο και στην Ευρωπαϊκή Οικονομική και Κοινωνική Επιτροπή και δημοσιεύθηκε στο διαδίκτυο προκειμένου να καταστεί διαθέσιμη στο ευρύ κοινό. Στη διάρκεια αυτής της διαβούλευσης πραγματοποιήθηκαν περισσότερες από 150 συνεισφορές. Επιπλέον, το Νοέμβριο του 2002, η Επιτροπή διοργάνωσε διάσκεψη με τα ενδιαφερόμενα μέρη, με περισσότερες από 200 συμμετοχές από όλες τις σχετικές ομάδες ενδιαφερομένων, όπως ο κλάδος παραγωγής φυτοφαρμάκων, γεωργικές οργανώσεις, αρχές, οργανώσεις καταναλωτών και οικολογικές οργανώσεις. Το 2004, η Επιτροπή ανέθεσε σε εξωτερικό σύμβουλο (BiPRO) τη διεξαγωγή μελέτης για τον αντίκτυπο των νομοθετικών πτυχών της Θεματικής Στρατηγικής. Η μελέτη αυτή καταρτίστηκε με βάση έρευνες και συνεντεύξεις μεταξύ των κρατών μελών (22 απαντήσεις) και των κύριων ενδιαφερόμενων μερών. Η μελέτη συνοδευόταν από διυπηρεσιακή ομάδα στην οποία συμμετείχαν όλες οι σχετικές Γενικές Διευθύνσεις και η τελική της έκθεση δημοσιεύθηκε στο δικτυακό τόπο της Επιτροπής (στο εξής «η έκθεση BiPRO»)[6]. Υποβλήθηκαν σχόλια από 28 οργανώσεις σχετικά με τα συμπεράσματα της μελέτης[7]. Από τις 17 Μαρτίου έως τις 12 Μαΐου 2005 πραγματοποιήθηκε τελική διαβούλευση διαλογικής χάραξης πολιτικής. Η διαβούλευση αυτή βασίστηκε στα αποτελέσματα των προηγούμενων διαβουλεύσεων με τα ενδιαφερόμενα μέρη και περιέγραφε τα κύρια μέτρα που πρέπει να συμπεριληφθούν στη Θεματική Στρατηγική. Η Επιτροπή έλαβε 1767 παρεμβάσεις από το κοινό και τα ενδιαφερόμενα μέρη. |212 | Περίληψη των παρεμβάσεων και τρόπος με τον οποίο ελήφθησαν υπόψη Αναλυτική περίληψη της διαδικασίας διαβούλευσης και του αποτελέσματός της περιλαμβάνεται στο έγγραφο εργασίας των υπηρεσιών της Επιτροπής σχετικά με την εκτίμηση των επιπτώσεων της Θεματικής Στρατηγικής για την Αειφόρο Χρήση των Φυτοφαρμάκων (στο εξής «η εκτίμηση των επιπτώσεων»)[8]. Τα συμπεράσματα του Συμβουλίου, το ψήφισμα του Κοινοβουλίου, η γνώμη της Ευρωπαϊκής Οικονομικής και Κοινωνικής Επιτροπής και οι συνεισφορές του κοινού παρουσιάζονται συνοπτικά στο παράρτημα 1 της εκτίμησης των επιπτώσεων. Όλα τα σχόλια βρίσκονται, επίσης, στο διαδίκτυο[9]. Οι απαντήσεις που ελήφθησαν κατά την τελική διαβούλευση διαλογικής χάραξης πολιτικής συνοψίζονται στο παράρτημα 2 της εκτίμησης των επιπτώσεων[10]. |Συγκέντρωση και χρήση εμπειρογνωμοσύνης |229 | Σχετικοί επιστημονικοί τομείς και τομείς εμπειρογνωμοσύνης Γεωργία, φυτοπροστασία, μηχανές και μηχανολογία (εξοπλισμός εφαρμογής φυτοφαρμάκων, ιδίως ψεκαστήρες και συναφής εξοπλισμός), αεροψεκασμός, ανάλυση οικονομικών, κοινωνικών και περιβαλλοντικών επιπτώσεων. Χρησιμοποιηθείσα μεθοδολογία Στις μεθόδους που χρησιμοποιήθηκαν για τη συγκέντρωση και χρήση εμπειρογνωμοσύνης συγκαταλέγονται διμερείς διαβουλεύσεις με τα ενδιαφερόμενα μέρη, οργάνωση συνεδριάσεων, συμμετοχή σε συνέδρια, καθώς και ανάθεση μελέτης σε εξωτερικό σύμβουλο. Κύριες οργανώσεις/εμπειρογνώμονες που συμμετείχαν στη διαβούλευση Στις κύριες οργανώσεις που συμμετείχαν στη διαβούλευση περιλαμβάνονται οι αρχές των κρατών μελών, ο κλάδος παραγωγής φυτοφαρμάκων, ο κλάδος παραγωγής εξοπλισμού εφαρμογής φυτοφαρμάκων, γεωργικές οργανώσεις, πανεπιστημιακοί φορείς, η Ευρωπαϊκή Επιτροπή Τυποποίησης (CEN) και οικολογικές οργανώσεις. Σύνοψη των συμβουλών που διατυπώθηκαν και χρησιμοποιήθηκαν Όσον αφορά τα νέα μηχανήματα εφαρμογής φυτοφαρμάκων, οι συμβουλές επιβεβαίωσαν ότι είναι αναγκαίο να οριστούν απαιτήσεις περιβαλλοντικής προστασίας τις οποίες πρέπει να πληρούν τα νέα μηχανήματα εφαρμογής φυτοφαρμάκων πριν διατεθούν στην αγορά και/ή τεθούν σε λειτουργία. Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων Οι συμβουλές των εμπειρογνωμόνων είναι διαθέσιμες στο διαδίκτυο[11]. |230 | Εκτίμηση επιπτώσεων Η πρόταση τροποποίησης της οδηγίας για τα μηχανήματα (2006/42/EΚ) όσον αφορά τα μηχανήματα εφαρμογής φυτοφαρμάκων θεμελιώνεται στην έκθεση BiPRO και στην εκτίμηση των επιπτώσεων των νομοθετικών προτάσεων με βάση τη Θεματική Στρατηγική. Πολιτικές επιλογές που εξετάστηκαν Η εκτίμηση των επιπτώσεων ασχολείται με τις πολιτικές επιλογές που αφορούν τον εξοπλισμό εφαρμογής φυτοφαρμάκων στο τμήμα 4.1.2 με τίτλο «Πρότυπα ελέγχου και πιστοποίησης του εξοπλισμού εφαρμογής». Στην εκτίμηση των επιπτώσεων, ο όρος «έλεγχος» αναφέρεται στη συντήρηση και στην περιοδική επιθεώρηση του εξοπλισμού εφαρμογής φυτοφαρμάκων, που αποτελούν το αντικείμενο των μέτρων τα οποία προτείνονται στην οδηγία-πλαίσιο. O όρος «πιστοποίηση» αναφέρεται στο σχεδιασμό, την κατασκευή και την εκτίμηση της συμμόρφωσης του νέου εξοπλισμού εφαρμογής φυτοφαρμάκων, που αποτελούν το αντικείμενο της παρούσας πρότασης. Όσον αφορά την πιστοποίηση του νέου εξοπλισμού εφαρμογής φυτοφαρμάκων, στην εκτίμηση των επιπτώσεων εξετάστηκαν οι εξής εναλλακτικές δυνατότητες πολιτικής: Καμία ενέργεια σε κοινοτικό επίπεδο (προσδιορίζεται στην εκτίμηση των επιπτώσεων ως εναλλακτική δυνατότητα 5)[12]· Καθιέρωση συστήματος εθελοντικής πιστοποίησης (προσδιορίζεται στην εκτίμηση των επιπτώσεων ως εναλλακτική δυνατότητα 6)[13]· Επιβολή στα κράτη μέλη της υποχρέωσης καθιέρωσης συστήματος υποχρεωτικής πιστοποίησης σε εθνικό επίπεδο (προσδιορίζεται στην εκτίμηση των επιπτώσεων ως εναλλακτική δυνατότητα 1)[14]· Καθιέρωση συστήματος υποχρεωτικής πιστοποίησης για το νέο εξοπλισμό εφαρμογής σε κοινοτικό επίπεδο (προσδιορίζεται στην εκτίμηση των επιπτώσεων ως εναλλακτική δυνατότητα 2, πρώτη παράγραφος)[15]. Το συμπέρασμα της εκτίμησης των επιπτώσεων, που αναφέρεται στο τμήμα 6.2.2 και στους πίνακες 6-45 και 6-46 του εγγράφου[16], είναι ότι η καθιέρωση συστήματος υποχρεωτικής πιστοποίησης για το νέο εξοπλισμό εφαρμογής φυτοφαρμάκων σε κοινοτικό επίπεδο είναι η μόνη εναλλακτική δυνατότητα μέσω της οποίας είναι δυνατό να επιτευχθούν οι στόχοι της Θεματικής Στρατηγικής για την προστασία του περιβάλλοντος και της ανθρώπινης υγείας. Επιπροσθέτως, με τις άλλες εναλλακτικές δυνατότητες πολιτικής διαιωνίζονται οι αποκλίνουσες εθνικές διατάξεις οι οποίες συνιστούν εμπόδια στην ελεύθερη κυκλοφορία των εμπορευμάτων στο εσωτερικό της Κοινότητας (βλ. κατωτέρω, τμήμα 3 – αρχή της επικουρικότητας). Δυνητικές επιπτώσεις Στην έκθεση BiPRO αναλύονται οι δυνητικές επιπτώσεις της επιβολής απαιτήσεων για τη διάθεση στην αγορά νέου εξοπλισμού εφαρμογής φυτοφαρμάκων[17]. Αναμένεται ότι η εναρμόνιση αυτών των απαιτήσεων σε ολόκληρη την ΕΕ θα αυξήσει, γενικά, τα πρότυπα για τα νέα μηχανήματα όσον αφορά την προστασία του περιβάλλοντος. Κατά συνέπεια, το μέσο κόστος παραγωγής για τους κατασκευαστές εξοπλισμού εφαρμογής φυτοφαρμάκων ενδέχεται να αυξηθεί. Η ενδεχόμενη αύξηση του κόστους θα κατανεμηθεί ανομοιόμορφα, δεδομένου ότι πολλοί κατασκευαστές παράγουν ήδη μηχανήματα ικανοποιητικού επιπέδου προκειμένου να συμμορφώνονται με τους κανονισμούς ή τα συστήματα πιστοποίησης που ισχύουν σε μερικά κράτη μέλη, ενώ άλλοι κατασκευαστές θα πρέπει να αναβαθμίσουν σημαντικά το επίπεδο των προϊόντων τους. Όσον αφορά τους πρώτους, η εναρμόνιση των απαιτήσεων περιβαλλοντικής προστασίας σε κοινοτικό επίπεδο θα είχε το πλεονέκτημα ότι εξασφαλίζει το θεμιτό ανταγωνισμό στην εσωτερική αγορά. Η ενδεχόμενη αύξηση του κόστους συμμόρφωσης για τους κατασκευαστές που θα πρέπει να αναβαθμίσουν τα μηχανήματά τους μπορεί να διαχωριστεί σε δύο στοιχεία: μια εφάπαξ δαπάνη για την προσαρμογή του σχεδιασμού και των εργαλείων και μια δαπάνη παραγωγής, π.χ. για την ενσωμάτωση στα μηχανήματα πρόσθετων ή πιο σύνθετων συσκευών και συστημάτων ελέγχου. Καμία από τις δαπάνες αυτές δεν είναι δυνατό να εκτιμηθεί επακριβώς, δεδομένου ότι οι κατασκευαστές κατά κανόνα δεν πραγματοποιούν διάκριση μεταξύ των παραγόντων του κόστους που συνδέονται με τη συμμόρφωση προς τις νομικές απαιτήσεις και εκείνων που συνδέονται με την τακτική επικαιροποίηση του σχεδιασμού προκειμένου τα μηχανήματα να ανταποκρίνονται στη ζήτηση της αγοράς για βελτιωμένες επιδόσεις και σε άλλες απαιτήσεις των πελατών. Εντούτοις, οι δαπάνες που ενδέχεται να πραγματοποιήσουν οι κατασκευαστές που θα πρέπει να βελτιώσουν σημαντικά το επίπεδο των προϊόντων τους είναι πολύ πιθανό να μετακυλιστούν στους χρήστες μέσω αύξησης των τιμών, εφόσον οι συνθήκες της αγοράς το επιτρέψουν. Στην εκτίμηση των επιπτώσεων, λαμβανομένης υπόψη της παραδοχής ότι ο μέσος χρόνος ζωής κάθε ψεκαστήρα είναι 12-15 χρόνια, εκτιμάται ότι κάθε χρόνο στην Κοινότητα αγοράζονται περίπου 125.000-250.000 νέοι ψεκαστήρες. Λόγω της αυξημένης αποτελεσματικότητας, οι ψεκαστήρες που συμμορφώνονται με τις νέες απαιτήσεις περιβαλλοντικής προστασίας αναμένεται ότι θα καταναλώνουν λιγότερα φυτοφάρμακα και ότι θα περιορίζουν τις απώλειες φυτοφαρμάκων στη διάρκεια των εργασιών ανάμειξης, πλήρωσης, ψεκασμού και καθαρισμού. Η μέση ετήσια μείωση της χρήσης φυτοφαρμάκων που θα προκύψει είναι δύσκολο να εκτιμηθεί· πάντως, είναι βέβαιο ότι θα συνεπάγεται οικονομίες για τους χρήστες, που αναμένεται να αντισταθμίσουν την ενδεχόμενη αύξηση των τιμών για ορισμένα μηχανήματα ψεκασμού. Από την άλλη, η μειωμένη χρήση φυτοφαρμάκων μπορεί να οδηγήσει σε ζημία στον κύκλο εργασιών της βιομηχανίας φυτοφαρμάκων, γεγονός που μπορεί να επιφέρει απώλειες θέσεων εργασίας. Μακροπρόθεσμα, αναμένεται ότι η καθιέρωση απαιτήσεων περιβαλλοντικής προστασίας για τα νέα μηχανήματα εφαρμογής φυτοφαρμάκων θα έχει θετικές επιπτώσεις στην ανθρώπινη υγεία και στο περιβάλλον μέσω της αναμενόμενης μείωσης της έκθεσης στα φυτοφάρμακα και του περιορισμού των αρνητικών επιπτώσεων που συνεπάγεται η έκθεση αυτή για την ανθρώπινη υγεία και το περιβάλλον[18]. |3. Νομικά στοιχεία της πρότασης |305 | Συνοπτική παρουσίαση της προτεινόμενης δράσης Η πρόταση εισάγει νέες απαιτήσεις περιβαλλοντικής προστασίας σχετικά με τη διάθεση στην αγορά και/ή την έναρξη χρήσης των νέων μηχανημάτων εφαρμογής φυτοφαρμάκων στον ΕΟΧ. Οι εν λόγω πρόσθετες βασικές απαιτήσεις αποτελούν υποχρεωτικές διατάξεις που εξασφαλίζουν ότι τα προϊόντα δεν θέτουν το περιβάλλον σε άσκοπο κίνδυνο. |310 | Νομική βάση Η νομική βάση της πρότασης τροποποίησης της οδηγίας για τα μηχανήματα είναι το άρθρο 95 της συνθήκης ΕΚ, το οποίο θέτει τις αρχές για την εγκαθίδρυση της εσωτερικής αγοράς. Η οδηγία για τα μηχανήματα εξασφαλίζει την ελεύθερη κυκλοφορία των μηχανημάτων που εμπίπτουν στο πεδίο εφαρμογής της, τα οποία πληρούν τις βασικές απαιτήσεις υγείας και ασφάλειας, καθώς και τις διαδικασίες εκτίμησης της συμμόρφωσης που προβλέπονται από την οδηγία. |320 | Αρχή της επικουρικότητας Εφαρμόζεται η αρχή της επικουρικότητας, εφόσον η πρόταση δεν εμπίπτει στην αποκλειστική αρμοδιότητα της Κοινότητας. |Οι στόχοι της πρότασης δεν μπορούν να επιτευχθούν επαρκώς από τα κράτη μέλη για τους ακόλουθους λόγους: |321 | Ορισμένα κράτη μέλη έχουν ήδη θεσπίσει υποχρεωτικές απαιτήσεις περιβαλλοντικής προστασίας και διαδικασίες εκτίμησης της συμμόρφωσης για τον εξοπλισμό εφαρμογής φυτοφαρμάκων. Άλλα κράτη μέλη έχουν εξαγγείλει σχέδια κανονισμών σε αυτό τον τομέα. Αν η θέσπιση περιβαλλοντικών απαιτήσεων για τα μηχανήματα εφαρμογής φυτοφαρμάκων πραγματοποιηθεί μέσω συστήματος εθελοντικής πιστοποίησης ή συστημάτων πιστοποίησης τα οποία θα εφαρμόζουν τα κράτη μέλη σε εθνικό επίπεδο, οι συνέπειες θα είναι να διαιωνιστούν ή να πολλαπλασιαστούν οι αποκλίνουσες εθνικές διατάξεις και οι διαδικασίες που έχουν παρόμοιους στόχους. Αυτό θα δημιουργήσει αδικαιολόγητο κόστος για τον κλάδο παραγωγής και εμπόδια στην ελεύθερη κυκλοφορία των εμπορευμάτων στο εσωτερικό της Κοινότητας. |Η κοινοτική δράση θα επιτύχει καλύτερα τους στόχους της πρότασης για τους ακόλουθους λόγους: Η εναρμόνιση των απαιτήσεων περιβαλλοντικής προστασίας και των διαδικασιών εκτίμησης της συμμόρφωσης σε κοινοτικό επίπεδο είναι ο μόνος τρόπος με τον οποίο μπορεί να επιτευχθεί ο επιδιωκόμενος στόχος της προστασίας του περιβάλλοντος ενώ, ταυτόχρονα, θα εξασφαλίζεται ισοδύναμο επίπεδο προστασίας σε ολόκληρη την Κοινότητα, θεμιτός ανταγωνισμός μεταξύ των κατασκευαστών και ελεύθερη κυκλοφορία των εμπορευμάτων στην εσωτερική αγορά. |324 | Συνεπώς, η πρόταση συμμορφώνεται με την αρχή της επικουρικότητας. |Αρχή της αναλογικότητας |331 | Η παρούσα πρόταση δεν υπερβαίνει τα αναγκαία όρια για την επίτευξη του επιδιωκόμενου στόχου και, επομένως, είναι σύμφωνη με την αρχή της αναλογικότητας, όπως ορίζεται στο άρθρο 5 της Συνθήκης. Η πρόταση περιορίζεται στις βασικές απαιτήσεις τις οποίες πρέπει να πληρούν τα μηχανήματα εφαρμογής φυτοφαρμάκων πριν από τη διάθεσή τους στην αγορά και/ή την έναρξη χρήσης τους, ενώ οι ευρωπαϊκοί οργανισμοί τυποποίησης είναι υπεύθυνοι για την ανάπτυξη τεχνικών προτύπων που θα προβλέπουν λεπτομερείς προδιαγραφές, έτσι ώστε οι κατασκευαστές να μπορούν να συμμορφωθούν με αυτές τις απαιτήσεις. Η εφαρμογή των εν λόγω εναρμονισμένων προτύπων παραμένει εθελοντική, αλλά προσδίδει το τεκμήριο της συμμόρφωσης με τις βασικές απαιτήσεις τις οποίες καλύπτουν τα πρότυπα. |332 | Ο διοικητικός φόρτος που εμπίπτει στην Κοινότητα και στις εθνικές αρχές ελαχιστοποιείται με τη συμπερίληψη των απαιτήσεων περιβαλλοντικής προστασίας για τα μηχανήματα εφαρμογής φυτοφαρμάκων στην οδηγία για τα μηχανήματα, όπως προβλέπεται στην πρόταση. Τα κράτη μέλη θα επωμιστούν έναν εφάπαξ διοικητικό φόρτο που συνδέεται με τη μεταφορά της τροποποιητικής οδηγίας στο εθνικό δίκαιο. Εντούτοις, μετά τη μεταφορά της τροποποίησης, ο διοικητικός φόρτος που συνεπάγεται, για τα κράτη μέλη και την Κοινότητα, η διαχείριση και η επιβολή των νέων περιβαλλοντικών απαιτήσεων (εποπτεία της αγοράς, διοικητική συνεργασία, οργάνωση και συμμετοχή στην επιτροπή μηχανημάτων και στην ομάδα εργασίας για τα μηχανήματα, διαχείριση των προτύπων κ.λπ.) θα παραμείνει ουσιαστικά αμετάβλητος σε σύγκριση με το φόρτο που συνεπάγεται η διαχείριση και η επιβολή της ισχύουσας οδηγίας για τα μηχανήματα στο σύνολό της. Η συμμόρφωση με τις νέες απαιτήσεις που ορίζει η οδηγία για τα μηχανήματα, σύμφωνα με την πρόταση, έχει επίσης το πλεονέκτημα ότι ελαχιστοποιεί το διοικητικό φόρτο για τους κατασκευαστές μηχανημάτων εφαρμογής φυτοφαρμάκων. Ο τεχνικός φάκελος του κατασκευαστή θα πρέπει να επικαιροποιηθεί, αλλά η δήλωση συμμόρφωσης ΕΚ που πρέπει να συνοδεύει κάθε μηχάνημα θα καλύπτει και τις νέες απαιτήσεις περιβαλλοντικής προστασίας – η μοναδική τροποποίηση που θα χρειαστεί είναι η προσθήκη αναφοράς στα σχετικά ισχύοντα εναρμονισμένα πρότυπα. Η ενδεχόμενη αύξηση του κόστους που συνδέεται με την εφαρμογή των νέων εναρμονισμένων απαιτήσεων αντισταθμίζεται σε μεγάλο βαθμό από τη μείωση του σημερινού και του προβλεπόμενου μελλοντικού κόστους που συνεπάγεται η έλλειψη εναρμόνισης· με άλλα λόγια, των δαπανών σχεδιασμού και παραγωγής και του διοικητικού φόρτου που αναλαμβάνουν οι κατασκευαστές όταν εφαρμόζουν αποκλίνοντες εθνικούς κανονισμούς και διαδικασίες σε όλο και μεγαλύτερο αριθμό κρατών μελών. |Επιλογή νομικού μέσου |341 | Προτεινόμενο μέσο: οδηγία. Τα νέα μηχανήματα εφαρμογής φυτοφαρμάκων υπόκεινται ήδη στις διατάξεις της οδηγίας για τα μηχανήματα όσον αφορά την προστασία της υγείας και της ασφάλειας των χειριστών και των λοιπών εκτιθέμενων προσώπων. Από τη σκοπιά της βελτίωσης της νομοθεσίας, κρίνεται προτιμότερο να καθορίζονται όλες οι απαιτήσεις που ισχύουν για μια δεδομένη κατηγορία προϊόντων σε μια νομοθετική πράξη, προκειμένου να αποφεύγεται η επικάλυψη ή οι αντιφατικές απαιτήσεις και να παρέχεται ενιαία διαδικασία εκτίμησης της συμμόρφωσης. Για το λόγο αυτό προτείνεται οι απαιτήσεις περιβαλλοντικής προστασίας για τα μηχανήματα εφαρμογής φυτοφαρμάκων να ενσωματωθούν στην οδηγία για τα μηχανήματα μέσω τροποποιητικής οδηγίας. |342 | Με τον τρόπο αυτόν, η πρόταση συνάδει με τη διοργανική συμφωνία για τη βελτίωση της νομοθεσίας. |4. Δημοσιονομικές επιπτωσεισ |409 | Η πρόταση δεν έχει καμία επίπτωση στον κοινοτικό προϋπολογισμό. |5. Πρόσθετες πληροφορίεσ |550 | Πίνακας αντιστοιχίας Τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων με τις οποίες μεταφέρεται η οδηγία στο δίκαιό τους, καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. |560 | Ευρωπαϊκός Οικονομικός Χώρος Η προτεινόμενη πράξη αφορά θέμα του ΕΟΧ και, συνεπώς, πρέπει να επεκταθεί στον Ευρωπαϊκό Οικονομικό Χώρο. |570 | Λεπτομερής εξήγηση της πρότασης Το προοίμιο της πρότασης περιλαμβάνει τρεις αιτιολογικές σκέψεις. Οι δύο πρώτες αιτιολογικές σκέψεις παρουσιάζουν το ιστορικό και αναφέρουν το στόχο της πρότασης. Στην τρίτη αιτιολογική σκέψη εξηγείται γιατί προτείνεται η συμπερίληψη της περιβαλλοντικής προστασίας μεταξύ των στόχων της οδηγίας για τα μηχανήματα. Η εν λόγω αιτιολογική σκέψη δείχνει ότι, στην παρούσα πρόταση, οι απαιτήσεις περιβαλλοντικής ασφάλειας περιορίζονται μόνο στα μηχανήματα εφαρμογής φυτοφαρμάκων και στους κινδύνους για το περιβάλλον που καλύπτονται από τις προτεινόμενες νέες βασικές απαιτήσεις οι οποίες προβλέπονται στο παράρτημα Ι της οδηγίας. Προτείνονται κατάλληλες τροποποιήσεις ορισμένων άρθρων της οδηγίας με σκοπό τη συμπερίληψη της περιβαλλοντικής προστασίας μεταξύ των στόχων της οδηγίας. Στο άρθρο 2 παρέχονται ορισμοί ορισμένων βασικών εννοιών που χρησιμοποιούνται στην οδηγία. Προτείνεται να προστεθεί στο άρθρο αυτό νέος ορισμός των «βασικών απαιτήσεων υγείας και ασφάλειας». Με τη συμπερίληψη της προστασίας του περιβάλλοντος, όπου απαιτείται, στον ορισμό των «βασικών απαιτήσεων υγείας και ασφάλειας», αποφεύγεται η ανάγκη τροποποίησης των πολυάριθμων παραπομπών στις βασικές απαιτήσεις υγείας και ασφάλειας που περιλαμβάνονται στην οδηγία. Ο στόχος της προστασίας του περιβάλλοντος αναφέρεται επίσης στις σχετικές τροπολογίες του άρθρου 4 παράγραφος 1, του άρθρου 9 παράγραφος 3 και του άρθρου 11 παράγραφος 1. Στο παράρτημα Ι παρατίθενται οι βασικές απαιτήσεις υγείας και ασφάλειας που ισχύουν για τα μηχανήματα. Η πρώτη γενική αρχή που ορίζεται στην εισαγωγή του παραρτήματος τροποποιείται προκειμένου να συμπεριληφθεί η υποχρέωση των κατασκευαστών μηχανημάτων εφαρμογής φυτοφαρμάκων να εκτιμούν, κατά περίπτωση, τους κινδύνους πρόκλησης βλάβης στο περιβάλλον. Προτείνεται να συμπεριληφθούν στο μέρος 2 του παραρτήματος Ι οι απαιτήσεις περιβαλλοντικής προστασίας για τα μηχανήματα εφαρμογής φυτοφαρμάκων. Στο μέρος 2 ορίζονται πρόσθετες βασικές απαιτήσεις υγείας και ασφάλειας για διάφορες κατηγορίες μηχανημάτων. Προτείνεται να προστεθεί παραπομπή στα μηχανήματα εφαρμογής φυτοφαρμάκων στην πρώτη παράγραφο, όπου ορίζεται το πεδίο εφαρμογής του μέρους 2. Οι νέες πρόσθετες απαιτήσεις περιβαλλοντικής προστασίας αναφέρονται στο νέο τμήμα 2.4. Οι απαιτήσεις που ορίζονται στο προτεινόμενο νέο τμήμα 2.4 του παραρτήματος Ι ισχύουν για τα μηχανήματα εφαρμογής φυτοφαρμάκων. Στο πρώτο σημείο του τμήματος 2.4.1 παρέχεται ορισμός των «μηχανημάτων εφαρμογής φυτοφαρμάκων». Ο ορισμός διευκρινίζει ότι οι απαιτήσεις ισχύουν για τα μηχανήματα που προορίζονται για την εφαρμογή φυτοπροστατευτικών προϊόντων[19] και για τα βιοκτόνα ελέγχου των βλαβερών οργανισμών[20], σύμφωνα με το πεδίο εφαρμογής της Θεματικής Στρατηγικής και της οδηγίας-πλαίσιο. Στα μηχανήματα εφαρμογής φυτοφαρμάκων περιλαμβάνονται μηχανήματα αυτοκινούμενα, ρυμουλκούμενα, φερόμενα ή ημιφερόμενα από οχήματα, εναέρια, καθώς και ακινητοποιημένα μηχανήματα που προορίζονται για εφαρμογή φυτοφαρμάκων, τόσο για επαγγελματική χρήση όσο και για χρήση από τους καταναλωτές. Περιλαμβάνονται επίσης φορητά μηχανήματα με κινητήρα και μηχανήματα χειρός, καθώς και χειροκίνητα φορητά μηχανήματα και μηχανήματα χειρός για εφαρμογή φυτοφαρμάκων με θάλαμο πίεσης. Εντούτοις, οι απαιτήσεις που ορίζονται στο τμήμα 2.4 δεν ισχύουν για τον χειροκίνητο φορητό εξοπλισμό ή εξοπλισμό χειρός για την εφαρμογή φυτοφαρμάκων που δεν διαθέτει θάλαμο πίεσης, ούτε για τον απλό εξοπλισμό εφαρμογής φυτοφαρμάκων χωρίς κινητά μέρη, δεδομένου ότι ο εξοπλισμός αυτός δεν εμπίπτει στο πεδίο εφαρμογής της οδηγίας για τα μηχανήματα. Στα σημεία 2.4.2 έως 2.4.8 ορίζονται βασικές απαιτήσεις με σκοπό να εξασφαλίζεται ότι τα μηχανήματα εφαρμογής φυτοφαρμάκων σχεδιάζονται και κατασκευάζονται κατά τρόπον ώστε να ελαχιστοποιείται η βλάβη για το περιβάλλον, ενώ συνοδεύονται από τις αναγκαίες οδηγίες σχετικά με την ορθή τους χρήση, συντήρηση και επιθεώρηση. Πρέπει να σημειωθεί ότι οι προτεινόμενες νέες βασικές απαιτήσεις ισχύουν για τον εξοπλισμό εφαρμογής φυτοφαρμάκων πέραν όλων των λοιπών σχετικών απαιτήσεων του παραρτήματος Ι, συμπεριλαμβανομένης της απαίτησης που ορίζεται στο τμήμα 3.5.3 σχετικά με την προστασία των χειριστών των μηχανημάτων από τον κίνδυνο έκθεσης σε επικίνδυνες εκπομπές, σύμφωνα με τη γενική αρχή 4 η οποία ορίζεται στην εισαγωγή του παραρτήματος Ι. Προβλέπεται ότι οι προτεινόμενες νέες βασικές απαιτήσεις θα συνοδεύονται από τεχνικές προδιαγραφές εναρμονισμένων προτύπων για τις διάφορες κατηγορίες μηχανημάτων εφαρμογής φυτοφαρμάκων. Για το σκοπό αυτό, η Επιτροπή θα παράσχει κατάλληλη εντολή στους ευρωπαϊκούς οργανισμούς τυποποίησης. |2008/0172 (COD)ΠρότασηΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥσχετικά με τα μηχανήματα για την εφαρμογή φυτοφαρμάκων και την τροποποίηση της οδηγίας 2006/42/EK, της 17ης Μαΐου 2006, σχετικά με τα μηχανήματα(Κείμενο που παρουσιάζει ενδιαφέρον για τον ΕΟΧ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,την πρόταση της Επιτροπής[21],τη γνώμη της Ευρωπαϊκής Οικονομικής και Κοινωνικής Επιτροπής[22],Αποφασίζοντας σύμφωνα με τη διαδικασία του άρθρου 251 της Συνθήκης[23],Εκτιμώντας τα ακόλουθα:(1) Είναι γνωστό ότι η χρήση φυτοφαρμάκων συνιστά απειλή τόσο για την ανθρώπινη υγεία όσο και για το περιβάλλον. Στην ανακοίνωσή της «Θεματική στρατηγική για την αειφόρο χρήση των φυτοφαρμάκων»[24], η Επιτροπή ενέκρινε μια στρατηγική που έχει στόχο τη μείωση των κινδύνων που συνεπάγεται η χρήση φυτοφαρμάκων για την ανθρώπινη υγεία και για το περιβάλλον. Επιπροσθέτως, η Επιτροπή παρουσίασε πρόταση οδηγίας του Ευρωπαϊκού Κοινοβουλίου και του Συμβουλίου για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων[25] (στο εξής «η οδηγία-πλαίσιο»).(2) Ο σχεδιασμός, η κατασκευή και η συντήρηση των μηχανημάτων εφαρμογής φυτοφαρμάκων διαδραματίζουν σημαντικό ρόλο στη μείωση των επιπτώσεων των φυτοφαρμάκων στην ανθρώπινη υγεία και στο περιβάλλον. Όσον αφορά τον εξοπλισμό εφαρμογής φυτοφαρμάκων που χρησιμοποιείται ήδη για επαγγελματικούς σκοπούς, η οδηγία-πλαίσιο θεσπίζει απαιτήσεις για την επιθεώρηση και τη συντήρηση του εν λόγω εξοπλισμού.(3) Οι απαιτήσεις για την προστασία της υγείας και της ασφάλειας των προσώπων και, κατά περίπτωση, των κατοικίδιων ζώων και της ιδιοκτησίας καλύπτονται ήδη από την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα[26]. Για να εξασφαλίζεται η συνοχή της εν λόγω οδηγίας με την οδηγία-πλαίσιο, είναι σκόπιμο να συμπεριληφθούν στην οδηγία 2006/42/ΕΚ οι βασικές απαιτήσεις περιβαλλοντικής προστασίας για το σχεδιασμό και την κατασκευή νέων μηχανημάτων εφαρμογής φυτοφαρμάκων.(4) Για το σκοπό αυτό, είναι επίσης αναγκαίο να συμπεριληφθεί στις διατάξεις της οδηγίας 2006/42/ΕΚ αναφορά στην προστασία του περιβάλλοντος, περιορίζοντας αυτό τον στόχο στην κατηγορία των μηχανημάτων και στους κινδύνους που συνδέονται με συγκεκριμένες απαιτήσεις περιβαλλοντικής προστασίας.(5) Κατά συνέπεια, η οδηγία 2006/42/EΚ πρέπει να τροποποιηθεί αναλόγως,ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:Άρθρο 1Τροποποίηση της οδηγίας 2006/42/ΕΚΗ οδηγία 2006/42/EΚ τροποποιείται ως εξής:1. στο άρθρο 2 προστίθεται το ακόλουθο στοιχείο ιγ):«ιγ) «βασικές απαιτήσεις υγείας και ασφάλειας»: υποχρεωτικές διατάξεις με στόχο να εξασφαλίζεται ότι τα προϊόντα δεν θέτουν σε κίνδυνο την υγεία και την ασφάλεια των προσώπων και, κατά περίπτωση, των κατοικίδιων ζώων, των εμπορευμάτων ή του περιβάλλοντος».2. Στο άρθρο 4, η παράγραφος 1 αντικαθίσταται από το ακόλουθο κείμενο:«1. Τα κράτη μέλη λαμβάνουν κάθε αναγκαίο μέτρο ώστε τα μηχανήματα να μπορούν να διατίθενται στην αγορά και/ή να αρχίζουν να χρησιμοποιούνται μόνον αν συμμορφώνονται προς τις σχετικές διατάξεις της παρούσας οδηγίας και δεν θέτουν σε κίνδυνο την υγεία και την ασφάλεια των προσώπων ή , κατά περίπτωση, των κατοικίδιων ζώων, των εμπορευμάτων ή του περιβάλλοντος , εφόσον εγκαθίστανται και συντηρούνται καταλλήλως και χρησιμοποιούνται σύμφωνα με τον προορισμό τους ή υπό λογικά προβλέψιμες συνθήκες».3. Στο άρθρο 9 παράγραφος 3, το πρώτο εδάφιο αντικαθίσταται από το ακόλουθο κείμενο:«Στις περιπτώσεις της παραγράφου 1, η Επιτροπή διαβουλεύεται με τα κράτη μέλη και άλλα ενδιαφερόμενα μέρη επισημαίνοντας τα μέτρα που προτίθεται να θεσπίσει, ώστε να διασφαλίσει, σε κοινοτικό επίπεδο, υψηλό επίπεδο προστασίας της υγείας και της ασφάλειας των προσώπων και, κατά περίπτωση, των κατοικίδιων ζώων, των εμπορευμάτων ή του περιβάλλοντος» .4. Στο άρθρο 11, η παράγραφος 1 αντικαθίσταται από το ακόλουθο κείμενο:«1. Όταν κράτος μέλος διαπιστώσει ότι μηχάνημα, το οποίο καλύπτεται από την παρούσα οδηγία και φέρει τη σήμανση «CΕ», συνοδεύεται από τη δήλωση συμμόρφωσης ΕΚ και χρησιμοποιείται σύμφωνα με τον προορισμό του ή υπό λογικά προβλέψιμες συνθήκες, ενδέχεται να θέσει σε κίνδυνο την υγεία και την ασφάλεια προσώπων ή , κατά περίπτωση, κατοικίδιων ζώων, εμπορευμάτων ή του περιβάλλοντος , λαμβάνει όλα τα ενδεδειγμένα μέτρα για την απόσυρση του εν λόγω μηχανήματος από την αγορά, για την απαγόρευση της διάθεσής του στην αγορά και/ή της έναρξης χρήσης του ή για τον περιορισμό της ελεύθερης κυκλοφορίας του».5. Το παράρτημα Ι τροποποιείται ως εξής:α) στις Γενικές Αρχές, το σημείο 1 αντικαθίσταται ως εξής:“1. Ο κατασκευαστής μηχανημάτων ή ο εξουσιοδοτημένος αντιπρόσωπός του μεριμνά για τη διεξαγωγή εκτίμησης των κινδύνων, προκειμένου να καθορίσει τις απαιτήσεις υγείας και ασφάλειας που αφορούν τα εν λόγω μηχανήματα· τα μηχανήματα πρέπει να σχεδιάζονται και να κατασκευάζονται λαμβάνοντας υπόψη τα αποτελέσματα της εκτίμησης αυτής.Με την επαναληπτική διαδικασία της ως άνω εκτίμησης και ελάττωσης των κινδύνων, ο κατασκευαστής ή ο εξουσιοδοτημένος αντιπρόσωπός του:-  καθορίζει τα όρια του μηχανήματος, τα οποία περιλαμβάνουν την προβλεπόμενη χρήση και την ευλόγως προβλέψιμη κακή χρήση,-  εντοπίζει τους εγγενείς κινδύνους που ενδέχεται να προκαλέσει το μηχάνημα και τη σχετική κατάσταση αντικειμενικού κινδύνου,-  εκτιμά τους κινδύνους, λαμβάνοντας υπόψη τη σοβαρότητα του ενδεχόμενου τραυματισμού ή της ενδεχόμενης βλάβης της υγείας και, κατά περίπτωση, του περιβάλλοντος και την πιθανότητα πρόκλησής τους,-  υπολογίζει τους κινδύνους, προκειμένου να καθορισθεί αν απαιτείται ελάττωση των κινδύνων, σύμφωνα με το σκοπό της παρούσας οδηγίας,-  εξαφανίζει τους εγγενείς κινδύνους ή μειώνει τους κινδύνους που συνδέονται με τους εν λόγω εγγενείς κινδύνους, δια της εφαρμογής προστατευτικών μέτρων, κατά τη σειρά προτεραιότητας που καθορίζεται στο σημείο 1.1.2 στοιχείο β)».β) Το μέρος 2 τροποποιείται ως εξής:i) η πρώτη παράγραφος αντικαθίσταται ως εξής:«Τα μηχανήματα τροφίμων, τα μηχανήματα που προορίζονται για τις βιομηχανίες καλλυντικών ή φαρμακευτικών ειδών, τα φορητά ή/και χειροκατευθυνόμενα μηχανήματα, τα φορητά μηχανήματα στερέωσης και άλλα κρουστικά μηχανήματα, καθώς και τα μηχανήματα κατεργασίας ξύλου και υλικών με παρόμοια φυσικά χαρακτηριστικά και τα μηχανήματα εφαρμογής φυτοφαρμάκων πρέπει να ανταποκρίνονται στο σύνολο των βασικών απαιτήσεων υγείας και ασφάλειας που περιγράφονται στο παρόν κεφάλαιο (βλέπε Γενικές αρχές, σημείο 4)».ii) προστίθεται το ακόλουθο σημείο 2.4:«2.4. MΗΧΑΝΗΜΑΤΑ ΕΦΑΡΜΟΓΗΣ ΦΥΤΟΦΑΡΜΑΚΩΝ2.4.1. Ορισμός«Μηχανήματα εφαρμογής φυτοφαρμάκων» είναι μηχανήματα τα οποία προορίζονται για την εφαρμογή φυτοπροστατευτικών προϊόντων, όπως ορίζονται στον κανονισμό (ΕΚ) αριθ. […] [27] ή βιοκτόνων ελέγχου των βλαβερών οργανισμών που ανήκουν στους τύπους προϊόντος 14 έως 19, όπως ορίζεται στο παράρτημα V της οδηγίας 98/8/EΚ [28] .2.4.2. ΓενικάΤα μηχανήματα εφαρμογής φυτοφαρμάκων πρέπει να σχεδιάζονται και να κατασκευάζονται κατά τρόπον ώστε να είναι δυνατή η λειτουργία τους, η ρύθμιση και η συντήρησή τους χωρίς άσκοπη βλάβη του περιβάλλοντος.2.4.3. ΄Ελεγχοι και παρακολούθησηΠρέπει να υπάρχει δυνατότητα ελέγχου και παρακολούθησης της λειτουργίας των μηχανημάτων από τις θέσεις χειρισμού.2.4.4. Πλήρωση και εκκένωσηΤα μηχανήματα πρέπει να σχεδιάζονται και να κατασκευάζονται κατά τρόπον ώστε να διευκολύνεται η επακριβής πλήρωση και η πλήρης εκκένωση και να εμποδίζεται τυχόν ακούσια διαφυγή φυτοφαρμάκων κατά τη διάρκεια αυτών των εργασιών.2.4.5. Εφαρμογή2.4.5.1. Δόση εφαρμογήςΤα μηχανήματα πρέπει να διαθέτουν μηχανισμό μέσω του οποίου η δόση εφαρμογής να ρυθμίζεται με ευχέρεια, ακρίβεια και αξιοπιστία.2.4.5.2. Διανομή και εναπόθεσηΤα μηχανήματα πρέπει να σχεδιάζονται και να κατασκευάζονται κατά τρόπον ώστε να εξασφαλίζεται η ομοιόμορφη διανομή και η ομοιογενής εναπόθεση του φυτοφαρμάκου στις στοχευόμενες περιοχές και να ελαχιστοποιούνται οι απώλειες προς μη στοχευόμενες περιοχές.Όταν η λειτουργία εφαρμογής του φυτοφαρμάκου διακόπτεται οι απώλειες πρέπει να προλαμβάνονται.2.4.6. Συντήρηση2.4.6.1. ΚαθαρισμόςΤα μηχανήματα πρέπει να είναι σχεδιασμένα και κατασκευασμένα κατά τρόπον ώστε να διευκολύνεται ο καθαρισμός, ιδίως ο καθαρισμός της δεξαμενής.2.4.6.2. Εργασίες συντήρησηςΤα μηχανήματα πρέπει να είναι σχεδιασμένα και κατασκευασμένα κατά τρόπον ώστε να διευκολύνεται η αντικατάσταση των εξαρτημάτων που παρουσιάζουν φθορά. Πρέπει να υπάρχει δυνατότητα σύνδεσης των αναγκαίων οργάνων μέτρησης στα μηχανήματα ώστε να ελέγχεται η ορθή τους λειτουργία.2.4.7. Σήμανση2.4.7.1. ΑκροφύσιαΤα ακροφύσια πρέπει να φέρουν σήμανση έτσι ώστε ο τύπος και το μέγεθός τους να μπορούν να προσδιοριστούν άμεσα ή από πληροφορίες που παρέχονται στο φύλλο οδηγιών.2.4.7.2. ΦίλτραΤα φίλτρα και τα πλέγματα πρέπει να φέρουν σήμανση έτσι ώστε ο τύπος και το μέγεθoς των ματιών τους να μπορούν να προσδιοριστούν άμεσα ή από πληροφορίες που παρέχονται στις οδηγίες.2.4.8. Φύλλο οδηγιώνΤο φύλλο οδηγιών πρέπει να περιέχει τις ακόλουθες πληροφορίες:α) προφυλάξεις που λαμβάνονται κατά την πλήρωση, την κένωση και τον καθαρισμό για να αποφεύγεται η μόλυνση του περιβάλλοντος·β) όροι χρήσης και αντίστοιχης παρασκευής και προσαρμογές ώστε να εξασφαλίζονται η ομοιόμορφη διανομή και η ομοιογενής εναπόθεση του φυτοφαρμάκου και να ελαχιστοποιούνται οι απώλειες·γ) τύπος και μέγεθος των ακροφυσίων·δ) τύπος και μέγεθος ματιών των πλεγμάτων και των φίλτρων·ε) συχνότητα επαλήθευσης και κριτήρια αντικατάστασης των ακροφυσίων, των πλεγμάτων και των φίλτρων·στ) περιορισμοί ως προς τη χρήση συγκεκριμένων φυτοφαρμάκων·ζ) σύνδεση και χρήση ενδεχόμενου ειδικού εξοπλισμού ή εξαρτημάτων·η) έλεγχοι που πρέπει να εκτελούνται στα μηχανήματα, σύμφωνα με τις σχετικές διατάξεις της οδηγίας […][29]».Άρθρο 2Μεταφορά1. Τα κράτη μέλη θεσπίζουν και δημοσιεύουν, το αργότερο πριν από την [ΗΜΕΡΟΜΗΝΙΑ…], τις διατάξεις που είναι αναγκαίες προκειμένου να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.Εφαρμόζουν τις εν λόγω διατάξεις από την [ΗΜΕΡΟΜΗΝΙΑ…].Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη έκδοσή τους. Ο τρόπος πραγματοποίησης αυτής της παραπομπής καθορίζεται από τα κράτη μέλη.2 Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία καθώς και πίνακα αντιστοιχίας μεταξύ των διατάξεων της παρούσας οδηγίας και των εθνικών διατάξεων οι οποίες έχουν θεσπιστεί.Άρθρο 3Έναρξη ισχύοςΗ παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.Άρθρο 4ΑποδέκτεςΗ παρούσα οδηγία απευθύνεται στα κράτη μέλη.Βρυξέλλες, […]Για το Ευρωπαϊκό Κοινοβούλιο Για το ΣυμβούλιοΟ Πρόεδρος Ο Πρόεδρος [1] Απόφαση αριθ. 1600/2002/EΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2002, για τη θέσπιση του έκτου κοινοτικού προγράμματος δράσης για το περιβάλλον (ΕΕ L 242 της 10.9.2002, σ. 1-15).[2] COM(2006) 372 τελικό – Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών – Θεματική στρατηγική για την αειφόρο χρήση των φυτοφαρμάκων, στην ηλεκτρονική διεύθυνση: http://ec.europa.eu/environment/ppps/pdf/com_2006_0372.pdf[3] COM(2006) 373 τελικό – Πρόταση οδηγίας του Ευρωπαϊκού Κοινοβουλίου και του Συμβουλίoυ για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων, στην ηλεκτρονική διεύθυνση: http://ec.europa.eu/environment/ppps/pdf/com_2006_0373.pdf[4] Οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/EK (αναδιατύπωση) (ΕΕ L 157 της 9.6.2006, σ. 24-86).[5] COM(2002) 349, στην ηλεκτρονική διεύθυνση: http://europa.eu.int/comm/environment/ppps/1st_step_com.htm[6] “Assessing economic impacts of the specific measures to be part of the Thematic Strategy on the Sustainable Use of Pesticides”, τελική έκθεση, Οκτώβριος 2004, Beratungsgesellschaft für integrierte Problemlösungen (BiPRO), στην ηλεκτρονική διεύθυνση: http://ec.europa.eu/environment/ppps/pdf/bipro_ppp_final_report.pdf[7] Τα σχόλια αυτά βρίσκονται στην ηλεκτρονική διεύθυνση: http://ec.europa.eu/environment/ppps/2nd_step_react.htm[8] SEC(2006) 894 – Έγγραφο εργασίας των υπηρεσιών της Επιτροπής σχετικά με την εκτίμηση των επιπτώσεων της Θεματικής Στρατηγικής για την Αειφόρο Χρήση των Φυτοφαρμάκων, στην ηλεκτρονική διεύθυνση: http://ec.europa.eu/environment/ppps/pdf/sec_2006_0894.pdf[9] Για τα σχόλια βλ. http://ec.europa.eu/environment/ppps/1st_step_consul.htm. Τα έγγραφα και οι εκθέσεις από τη διαβούλευση με τα ενδιαφερόμενα μέρη είναι διαθέσιμα στην ηλεκτρονική διεύθυνση: http://ec.europa.eu/environment/ppps/1st_step_conf.htm[10] Tα αποτελέσματα βρίσκονται επίσης στην ηλεκτρονική διεύθυνση http://ec.europa.eu/environment/ppps/pdf/stats_consult.pdf[11] Βλ.[12] Βλ. υποσημείωση 8 ανωτέρω, σ. 38.[13] Βλ. υποσημείωση 8 ανωτέρω, σ. 38.[14] Βλ. υποσημείωση 8 ανωτέρω, σ. 37.[15] Βλ. υποσημείωση 8 ανωτέρω, σ. 37.[16] Βλ. υποσημείωση 8 ανωτέρω, σ. 143 - 146.[17] Βλ. υποσημείωση 6 ανωτέρω, ιδίως τμήμα 4.5 – σ. 72 - 74, Επιπτώσεις: τμήμα 10 – σ. 218 - 258.[18] Βλ. υποσημείωση 8 ανωτέρω, ιδίως Εναλλακτικές δυνατότητες πολιτικής: τμήμα 4.1.2 – σ. 37, Επιπτώσεις: τμήμα 6.1.2 – σ. 90 - 98, Σύγκριση των εναλλακτικών δυνατοτήτων: τμήμα 6.2.2 – σ. 143 - 146, και Σχόλια που υποβλήθηκαν: τμήμα 9.10 – σ. 197 - 198.[19] Βλ. τροποποιημένη πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά φυτοπροστατευτικών προϊόντων, 11 Mαρτίου 2008, COM(2008) 93 τελικό.[20] Βλ. τύπους προϊόντων 14 – 19, όπως ορίζονται στο παράρτημα V της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά - ΕΕ L 123 της 24.4.1998, σ.1 (όπως τροποποιήθηκε τελευταία με την οδηγία 2007/47/EΚ (ΕΕ L 247 της 21.9.2007, σ. 21).[21] ΕΕ C […] της […], σ. […].[22] ΕΕ C […] της […], σ. […].[23] ΕΕ C […] της […], σ. […].[24] COM(2006) 372 τελικό.[25] COM(2006) 373 τελικό.[26] ΕΕ L 157 της 9.6.2006, σ. 24.[27] Κανονισμός (EΚ) αριθ. [...] για τα φυτοπροστατευτικά προϊόντα – ΕΕ L [...] της [...], σ. [...].[28] Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά - ΕΕ L 123 της 24.4.1998, σ. 1 (όπως τροποποιήθηκε τελευταία με την οδηγία 2007/47/EΚ) - ΕΕ L 247 της 21.9.2007, σ. 21.[29] Οδηγία […] του Ευρωπαϊκού Κοινοβουλίου και του Συμβουλίου, της […], για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων, ΕΕ L […] της […], σ. […].